“บัวหลวง” ชี้ DITTO ราคาแลกการ์ด ฟันธงครึ่งหลังปี 65 กำไรแกร่ง
“บล.บัวหลวง” ชี้ DITTO ราคาแลกการ์ด การันตีพื้นฐานแกร่ง ฟันธงครึ่งหลังปี 65 โตแกร่ง รับปัจจัยบวก Digital Transformation ครั้งใหญ่ของรัฐ
“บล.บัวหลวง” ชี้ DITTO ราคาแลกการ์ด การันตีพื้นฐานแกร่ง ฟันธงครึ่งหลังปี 65 โตแกร่ง รับปัจจัยบวกเพียบ
8 ก.ย. 2565

บริษัทหลักทรัพย์บัวหลวง จำกัด (มหาชน) ออกบทวิเคราะห์ แนะนำเกี่ยวกับหุ้นบริษัท ดิทโต้ (ประเทศไทย) จำกัด (มหาชน) หรือ DITTO โดยระบุว่า จากมุมมองของการประชุมนักวิเคราะห์ช่วงหลังประกาศผลประกอบการไตรมาส 2/65 เพื่ออ่านวิสัยทัศน์ ผู้บริหารต่อแนวโน้มงบไตรมาส 3 และแนวโน้มทั้งปีว่าเป็นไปตามเป้าหมายหรือไม่ พบว่าผู้บริหารส่วนใหญ่มั่นใจผลประกอบการไตรมาส 3/65 และไตรมาส 4/65 มากขึ้นกว่าเดิม
สำหรับกลยุทธ์คัดเลือกหุ้นจากบริษัท Management Guidance ออกมาบวกกว่าครั้งก่อน และยังคงมั่นใจต่อทิศทางกำไรที่ดีต่อเนื่องในครึ่งหลังปี 65 ราคารีบาวน์ยังไม่มากหรือไปต่อได้ ประกอบกับปัจจัยกระตุ้นราคาหุ้นที่จะเห็นเพิ่มและโอกาสปรับเพิ่มประมาณการกำไรของตลาดในอนาคตโดย DITTO ถูก ระบุอยู่ในกลุ่มนี้ด้วย
โดยในบทวิเคราะห์ ได้กล่าวถึง DITTO ว่าเป็น หุ้น Software Tech ที่ราคายังตามหลัง (Laggards) คู่เทียบ แต่มีปัจจัยบวกรออยู่เพียบทั้งการทำ Digital Transformation ครั้งใหญ่ของรัฐ รวมถึงการก้าวสู่ธุรกิจ Carbon Credit
ด้าน นายฐกร รัตนกมลพร ประธานเจ้าหน้าที่บริหาร DITTO กล่าวเพิ่มเติมถึงปัจจัยบวกตามที่บริษัทหลักทรัพย์บัวหลวงวิเคราะห์ว่า สำหรับการทำ Digital Transformation ครั้งใหญ่ของหน่วยงานภาครัฐนั้น สืบเนื่องมาจากเมื่อเร็วๆ นี้ พ.ร.บ. ปฏิบัติราชการทางอิเล็กทรอนิกส์ได้ผ่านสภาฯ เป็นที่เรียบร้อยแล้ว ซึ่งกฎหมายฉบับนี้ ถือว่าเป็นการปฏิรูปการทำงานของระบบราชการครั้งใหญ่ นอกจากจะเป็นการอำนวยความสะดวกให้กับประชาชนโดยลดขั้นตอนการทำงาน ลดต้นทุนให้กับภาครัฐแล้วที่สำคัญจะเป็นสิ่งยืนยันความถูกต้องของเอกสารได้อย่างแม่นยำ
โดย DITTO เป็นบริษัทที่มีความเชี่ยวชาญและเป็นผู้นำด้านจัดการระบบเอกสารและข้อมูลแบบดิจิทัลครบวงจร เพราะมีประสบการณ์ทำงานให้กับองค์กรเอกชนขนาดใหญ่และหน่วยงานภาครัฐหลายแห่ง มาเป็นเวลานาน จึงมีซอฟต์แวร์ มีบุคลากรที่มีความเชี่ยวชาญเฉพาะด้านและมีความรู้ในเรื่องการบริหารจัดการข้อมูลสามารถสนองความต้องการของหน่วยงานรัฐได้เป็นอย่างดี
“สำหรับธุรกิจ Carbon Credit ถือเป็นกลุ่มกรีนเทคฯ ซึ่งเป็นกลุ่มธุรกิจใหม่ที่ทางดิทโต้ให้ความสำคัญเพราะเป็นธุรกิจมีอนาคตและเป็นการทำธุรกิจแบบยั่งยืนและรักษาสิ่งแวดล้อมจึงได้ทำการศึกษาเรื่องนี้มาตั้งแต่รัฐบาลให้ความสนใจ” นายฐกร กล่าว